
Glaubersó, mint temperáló közeg energetikai célú vizsgálata

Napjaink központi kérdése az energia. A rendelkezésre álló megújuló energiaforrások nem feltétlenül ott és akkor nyújtanak energiát, amikor hasznosítani szeretnénk, így nagyon fontos a hatékony energiatárolás.
A hőenergia tárolására a klasszikus módok mellett alternatívát kínálnak a fázisváltó anyagok (PCM), melyek magas olvadáshővel rendelkeznek. A különböző PCM-ek (sóhidrátok, sóhidrát-keverékek, paraffin, zsírsavak, eutektikumok, kompozitok) különböző olvadáspontjukból adódóan más-más felhasználási területen alkalmazhatók. A legfőbbek a passzív klimatizálás, a hőszabályozó textiliák és a PCM alapú adatrögzítő rétegek.
A jelen munka a glaubersót és annak hőtárolás célú alkalmazhatóságának lehetőségeit vizsgálja.
A glaubersó olvadáspontja 32 oC körüli, fajhője a hőmérséklet függvényében változó, olvadáshője magas, 242 kJ/kg, ami PCM-ként való alkalmazás szempontjából nagyon előnyös. Vannak azonban közvetlen alkalmazhatóságát kedvezőtlenül befolyásoló tulajdonságai: hajlamos a túlhűlésre, nem jó hővezető, nagyobb mennyiségben nehéz az anyag homogenitását biztosítani.
Az említett negatív tulajdonságokat keverék előállításával javítottuk. Az adagolt konyhasó az olvadáspont temperáláshoz alkalmas hőmérséklettartományba csökkentéséhez vezetett (22-25 oC), a borax pedig az olvadáspont stabilizálásában, az olvadás-megszilárdulás hiszterézise csükkentésében mutatkozott hatékonynak. Meghatározásra kerültek az ideális glaubersó-keverék hőtani paraméterei (fajhők, olvadáshő), mely alapján elmondható, hogy a kapott glaubersó-keverék alkalmas épületek klimatizálására.
A mérések a SZIE Fizika és Folyamatirányítási Tanszékének laboratóriumában, az ottani eszközökkel történtek. A mérések alapján megállapítható, hogy pontosabb mérőeszközök alkalmazásával a keverék összetételének finom változtatása lehetőséget rejt az olvadáspont igény szerinti finom beállítására.
Az anyag gyakorlati alkalmazhatósága szempontjából rendkívül fontos a homogenitásának biztosítása. Ezt kisebb méretű, szeparált adagokba csomagolással próbáltuk megoldani. Szívószálba csomagolást illetve zacskó-kapszulákba adagolást alkalmaztunk és vizsgáltuk ezen minták termikus viselkedését.
A dolgozat részletesen bemutatja az ideális keverék előállítására irányuló próbálkozásokat, a hőtani paraméterek meghatározását célzó méréseket, eredményeket. Részletezi a szívószálas és zacskó-kapszulás mintákkal végzett kísérleteket és összegzi a munka elkészítése során szerzett tapasztalatokat.



